Covid versnel die koms van afstandswerk - Corona Krisissentrum
Tuis / COVID-19 / Covid versnel die koms van afstandswerk
Covid versnel die koms van afstandswerk
Die Covid-19-pandemie dwing baie ondernemings om die nuwe realiteit van 'n 21ste-eeuse werkplek in die gesig te staar en hul kwesbaarheid aan te spreek.
Inperking in Suid-Afrika, soos ook in ander lande regoor die wêreld, kan vir baie maatskappye bevestig wat entrepreneurs met jong ondernemings al lankal besef – dis moontlik om 'n onderneming produktief te hou, verhoudings in stand te hou en vergaderings aan te bied sonder die fisieke teenwoordigheid van werknemers in die onderneming se kantoorgebou.
Daar is egter 'n paar sleutelfaktore wat in ag geneem moet word wanneer 'n onderneming van 'n tradisionele kantoorgebaseerde opset verskuif na 'n meer buigsame tegnologieondersteunde opset.
Kuberbedreigings is 'n reusegevaar vir enige maatskappy. Selfs in Suid-Afrika, waar voorvalle van inbrake, diefstal en roof ongekend hoog is, hou kuberbedreigings die grootste risiko vir maatskappye in. Daar moet sover moontlik beplan word om dit die hoof te bied.
Geld in 'n bankrekening in teenstelling met kontant voorhande, die gebruik van e-posse in stede van gewone pos, en wolkstoring van projekplanne of kliëntedokumente teenoor hardekopielêers is alles nog altyd as veiliger opsies beskou. Dis nie meer die geval nie.
Die koms van losprysware, uitvissing en kubergebaseerde identiteitsbedrog het hierdie veiliger opsies in reuserisiko's verander. Werkruimtes soos tuiskantore, waar daar swaar op tegnologie gesteun word, maak kubersekuriteit nog meer krities.
Om afstandbeheer moontlik te maak, moet alles via 'n internetverbinding toeganklik wees, wat beteken dat al die stelsels van 'n maatskappy op die webwerf beskikbaar moet wees. 'n Onderneming moet ook in staat wees om verbindings met hierdie stelsels te filtreer ten einde te verseker dat slegs die nodige lede toegang tot die stelsels het – dit alles terwyl die invloed daarvan op produktiwiteit so klein as moontlik moet wees.
Al bogenoemde dinge plaas 'n groter las op sekuriteitstelsels, 'n feit waarvan kuberkrakers deeglik bewus is en gereeld probeer uitbuit. Die afgelope paar weke het ondernemings alreeds 'n toename in pogings tot kubermisdaad gesien.
Die produkte en dienste wat nodig is om maatskappye in hul werkruimte met tegnologie te ondersteun, verskil van maatskappy tot maatskappy. Nie elkeen gaan voldoen aan die behoeftes van jou onderneming nie.
Hierdie oorvloed opsies wat beskikbaar is ─ elk met sy eie unieke eienskappe ─ bemoeilik besluitneming en het in die verlede daartoe gelei dat die besluit oor afstandswerk in baie gevalle uitgestel word.
Raadpleeg 'n toepaslik gekwalifiseerde professionele persoon om die behoeftes van jou onderneming te ontleed en die oplossings op die mark aan die hand daarvan te beoordeel. Intussen is daar enkele basiese beginsels wat ondernemings kan begin oorweeg, wat meestal in een van vier kategorieë val:
As 'n onderneming nie kan kommunikeer nie, gaan dit misluk, ongeag in watter bedryf dit is. Interne kommunikasie sowel as eksterne kommunikasie moet oorweeg word. Alhoewel die meeste ondernemings reeds per e-pos kommunikeer, is dié metode onvoldoende vir besprekings.
Oorweeg platforms soos Skype, Microsoft Teams en Slack of Discord, wat almal kan help om besprekings en samewerking in jou onderneming en kommunikasie met jou kliënte te vergemaklik.
Die jarelange opstel van spesifieke werkruimtes het daartoe gelei dat baie mense sukkel om produktief te wees buite daardie toegewyde ruimtes. Daarbenewens is die doeltreffendste spanne dikwels dié wie se lede goed omskryfde en hanteerbare doelwitte het om te bereik. Dit stel werknemers in staat om hul werk meer metodies te benader en laat bestuurders toe om die werkvloei en uitkomste beter te monitor.
Dié behoeftes kan met behulp van Skype, Microsoft Teams, Slack of Discord en n weeklikse spanvergadering bespreek word. Daar is egter ook toegewyde sagtewareoplossings beskikbaar soos Scoro, Impraise en Asana, wat almal toelaat dat spanne take toeken en die vordering daarvan op 'n samewerkingsgrondslag bestuur. Industrie- of spanspesifieke oplossings soos Buildertrend of ProductPlan en SalesScreen of People HR is ook beskikbaar.
Wanneer dit by databestuur kom, is dit, bo en behalwe voldoende kuberveiligheid, ook belangrik dat spanne die werk wat hulle doen en die gepaardgaande gegewens moet kan deel. Baie van die platforms wat onder die vorige punt genoem is, bied ook 'n soort lêerdiens wat gedeel kan word. Microsoft Office Suite (Word, Excel, ens.) het ook ingeboude samewerkingsinstrumente.
Hierdie opsies is egter nie altyd voldoende vir die spesifieke behoeftes van 'n onderneming nie. Na gelang van die hoeveelheid data wat gedeel moet word, die sensitiwiteit en vertroulikheid van die data en noodsaaklike toepaslike sekuriteitsprotokol wat gevolg moet word, moet daar gekyk word na opsies soos netwerkaandrywers met VPN's (virtuele privaat netwerke), wolkstoring of 'n ander spesifieke oplossing.
Hier moet die fisiese hardeware wat nodig sal wees asook die belangrikheid van internettoeganklikheid vir werknemers oorweeg word. Weereens sal die spesifieke oplossing afhang van die behoefte van die onderneming. Baie maatskappye het waarskynlik gedurende hierdie inperkingstyd praktiese lesse geleer oor hoe om probleme soos dié aan te spreek. In enige werkruimte waar ondersteunende tegnologieë ter sprake is, is die versekering dat jou werknemers toegang (in die vorm van hardeware, konneksie en opleiding) het tot die stelsel wat hulle moet gebruik, baie belangrik om 'n onderneming te laat slaag.
Die waarde van aangesig-tot-aangesig-konsultasies in verhoudingsbou en tydens onderhoude met kliënte mag nooit onderskat word nie. Maar in die lig van ons ekonomiese omstandighede is afstandwerk miskien een van die mees onderbenutte strategieë om koste laag te hou, veral onder groot maatskappye.
https://www.dailymaverick.co.za/opinionista/2020-04-17-covid-19-is-dragging-companies-into-the-future-of-remote-work/